Ο **Τζόζεφ Τζον "Τζο" Αρλάουκας** (*Joseph John "Joe" Arlauckas*), (Ρότσεστερ της Νέας Υόρκης, 20 Ιουλίου 1965), είναι Αμερικάνος πρώην επαγγελματίας καλαθοσφαιριστής. Έχει ύψος 2,06 μέτρα και αγωνιζόταν στην θέση του πάουερ φόργουορντ. Τα τελευταία χρόνια είναι αναλυτής και παρουσιαστής στο κανάλι της Ευρωλίγκα.

Σταδιοδρομία
------------

Ο λιθουανικής καταγωγής Τζο Αρλάουκας σπούδασε στο πανεπιστήμιο του Νιαγάρα από το 1983 ως το 1987, αγωνιζόμενος με τους Niagara Purple Eagles. Εκεί, την πρώτη του σεζόν, το 1983-84 είχε 6.2 πόντους και 4.7 ριμπάουντ σε 15 λεπτά ανά αγώνα. Έχοντας δώσει τα διαπιστευτήριά του στη συνέχεια έγινε ένα από τα αστέρια του κολεγίου. Το δεύτερο χρόνο εκτόξευσε το μέσο όρο του στους 17.4 πόντους, τα 8.5 ριμπάουντ, τα 2.4 κοψίματα και τις 1.6 ασίστ με 48.6% εντός παιδιάς. Εξίσου καλή και η 3η του χρονιά, αλλά και η 4η την οποία τελείωσε με 17.0 πόντους, 7.2 ριμπάουντ, 2.3 τάπες, 2.0 ασίστ και 53% στα δίποντα με 29 λεπτά συμμετοχής ανά ματς. Στο ντραφτ του ΝΒΑ του 1987, επιλέχτηκε από τους Σακραμέντο Κινγκς στον τέταρτο γύρο και την 74η θέση. Αγωνίστηκε σε εννέα αγώνες με τους Κινγκς, με μέσους όρους 3,8 πόντων και 1,4 ριμπάουντ, πριν μεταγραφεί στη Σναϊντέρο Καζέρτα για το υπόλοιπο της σεζόν 1987-88, παίζοντας σε 12 παιχνίδια με 10,7 πόντους και 6,8 ριμπάουντ και κατακτώντας το κύπελλο Ιταλίας.

Το καλοκαίρι του 1988, υπέγραψε στην Κάχα Ρόντα (τωρινή Μάλαγα), αγωνιζόμενος για δύο χρονιές στο πρωτάθλημα Ισπανίας, καταλαμβάνοντας την πέμπτη θέση και στις δύο σεζόν. Σε 72 αγώνες είχε 21,9 πόντους και 6,5 ριμπάουντ κατά μέσο όρο.

Ακολούθησε η θητεία του για τρεις σεζόν στη Χώρα των Βάσκων και την ανερχόμενη Ταουγκρές, με την οποία έφθασε δύο φορές στην ημιτελική φάση του πρωταθλήματος, αγωνιζόμενος συνολικά σε 99 ματς, με μέσους όρους 20,9, 22,5 και 22,9 πόντων ανά έτος. Στην συνέχεια, φόρεσε την φανέλα της Ρεάλ Μαδρίτης, με την οποία κατέκτησε ένα πρωτάθλημα Ισπανίας το 1994, την ευρωπαϊκή λίγκα του 1995 και το ευρωπαϊκό κύπελλο του 1997. Επίσης, αναδείχθηκε πρώτος σκόρερ της ευρωπαϊκής λίγκας το 1996, έχοντας ως προσωπικό ρεκόρ του 63 πόντους που πέτυχε στον εκτός έδρας αγώνα εναντίον της Μπάκλερ Μπολόνια με 24/28 δίποντα και 15/18 ελεύθερες βολές. Έπαιξε για τελευταία φορά με την "Βασίλισσα" τον Ιανουάριο του 1998, όντας εκείνη την περίοδο τέταρτος σκόρερ στην μέχρι τότε ιστορία του ισπανικού πρωταθλήματος με 7.547 πόντους.

Το 1998-99, αγωνίστηκε με την ομάδα της ΑΕΚ στον τελικό του κυπέλλου Ελλάδας, όπου πέτυχε 18 πόντους στην ήττα με 71-54 από τον ΠΑΟΚ. Το καλοκαίρι του 199 βρέθηκε στον Άρη, όπου με μέσο όρο 18,1 πόντων έπαιξε στο δεύτερο μισό της σεζόν 1999-00. Τον Μάιο του 2000 τιμωρήθηκε με δύο χρόνια αποκλεισμό όταν μετά από παιχνίδι πλέι οφ με τον Ολυμπιακό βρέθηκε ντοπαρισμένος με νορανδροστερόνη. Στα δύο ματς με τον Ολυμπιακό είχε 26.5 πόντους, 9.5 ριμπάουντ, 3.5 ασίστ και 2.0 κλεψίματα μέσο όρο.

Μετά από το συμβάν, έκλεισε την πολυετή καριέρα του σε ηλικία 35 ετών.

Τίτλοι
------

### Συλλογικοί

#### Σναϊντέρο Καζέρτα

* Κύπελλο Ιταλίας (1988)

#### Ταουγκρές

* Κύπελλο Ισπανίας (1993)

#### Ρεάλ Μαδρίτης

* Πρωτάθλημα Ισπανίας (1994)
* Ευρωλίγκα (1995)
* Κύπελλο Σαπόρτα (1997)

### Ατομικοί

* Πρώτος σκόρερ στην Ευρωλίγκα (1996)
* Καλύτερη ομάδα του Final-4 της Ευρωλίγκα (1995)
* MVP Κυπέλλου Ισπανίας (1993)
* 4x Ισπανικό All Star Game (1990, 1992, 1993, 1995)
* Ελληνικό All-Star Game: (1998)

Παραπομπές
----------

1. ↑  History Book.indd - Niagara University Purple Eagle Athletics
2. ↑  «Joe Arlauckas - Euroleague Basketball». Αρχειοθετήθηκε από το πρωτότυπο στις 23 Αυγούστου 2016. Ανακτήθηκε στις 29 Αυγούστου 2016.
3. ↑  NBA Players: Joe Arlauckas Profile and Basic Stats - Land Of Basketball
4. ↑  Arlauckas Joe - Legabasket[*νεκρός σύνδεσμος*]
5. ↑  1988-89 Stats - Unicaja Ronda | Basketball-Reference.com
6. ↑  1989-90 Stats - Unicaja Ronda | Basketball-Reference.com
7. ↑  «#8 Joe Arlauckas - Unicaja Baloncesto Web Oficial». Αρχειοθετήθηκε από το πρωτότυπο στις 23 Αυγούστου 2016. Ανακτήθηκε στις 29 Αυγούστου 2016.
8. ↑  «Αφιέρωμα EuroLeague σε Αρλάουκας: «Ο άνθρωπος των ρεκόρ» (vid)». *www.gazzetta.gr*. Ανακτήθηκε στις 3 Ιουνίου 2020.
9. ↑  Arlauckas | Basketball | Real Madrid CF
10. ↑  ΠΑΟΚ-ΑΕΚ 71-54 - Contra.gr - Live Sports Magazine
11. ↑  Ο Τζο Αρλάουκας στη «Μηχανή του χρόνου»
12. ↑  «Τον θυμάσαι; – Τζο Αρλάουκας». *Age Of Basketball* (στα Αγγλικά). 20 Αυγούστου 2010. Ανακτήθηκε στις 14 Φεβρουαρίου 2020.

Πηγές
-----

* Joe Arlauckas NBA Stats | Basketball-Reference.com
* DraftExpressProfile: Joe Arlauckas, Stats, Comparisons, and Outlook
* Joe Arlauckas Player Profile